PINEDO BUSTAMANTE (EH Bildu, 2015-02-19):
Eskerrik asko, mahaiburu andrea. Egun on guztioi.
Gaurko honetan Maneiro jaunak ekartzen duen eztabaida, egia da une konkretu batean sailburu konkretu batek botatako esaldietatik haratago eraman behar dugula uste dugula guk geuk EH Bilduk. Gauza ez da Aburto jaunak esandakoa gaitzestea, bere momentuan egin zelako, gauza da gogoetatik haratago joatea. Eta honen ondorio da gure zuzenketa bera ere.
Hartu dezagun gaia bere osotasunean, eztabaidatu dezagun zintzotasunez. Ez da galdetu behar gure ustez zein zerga sistema behar dugun mendekotasuneko gastuari eusteko, baizik eta zein zerga sistema behar dugun politika publiko guztiei batera eusteko. Jakina, hau beti baldin eta ongizatea Estatuan oinarritutako gizartea eraiki nahi badugu eta herritarren beharrei erantzuteko gai zaingo den sare instituzional eraginkor eta bizkor bat izatea gure helburua baldin bada. Eta hor datza eztabaida.
Legealdi honetako lehen zerga politikako monografikoan bertan esan nuen, "lo primero que debemos preguntarnos es qué país queremos, qué sociedad queremos, qué servicios públicos queremos, en definitiva, qué bienestar queremos para nuestros ciudadanos y ciudadanas, y a partir de ahí construir un sistema fiscal que lo alimente y lo sustente, un sistema progresivo, equitativo y solidario".
Hauek izan ziren nire hitzak, baina gaur berriz ere mahai gainean jartzen dena zatitako proposamenak, partzeak eta errezeta zarrak dira, ikuspuntu erratu batetik egindakoak, alegia. Zaintza duin eta unibertsaletan egindako inbertsioak desorekatzen ote du diru kontu publikoak? Ez. Ez esaten dugu guk, inola ere ez.
Nahikoa da gaur egungo inbertsioa herritar guztien eskubide sozialak bermatzeko? Ez. Inola ere ez.
Gizarte zerbitzuen euskal sistemak diru gehiago behar du. Hori guk behin eta berriro defendatu dugu eta defendatuko dugu.
Gainkargua proposatzen zuen sailburuak, baina gainkargua zein zergetan? Zein diru sarreretan? Lan ordainsarien gainean? Ala kapitalaren gainean?
Galdera asko daude eta halakoak ez dituzte inoiz erantzuten horrelako proposamenak botatzen dituzten horiek. Edo okerragoa dena, egun batean sailburuak zerga berria edo errekargoak jartzen ditu mahai gainean diru bilketa handitze aldera. Hurrengo egunean, lehendakariak hausnarketaren beharra presio fiskalaren nahikotasunaren inguruan jartzen du eta azkenekoz, bion alderdiak zerga bat ezabatzea.
Kontrako zentzuan dauden neurriak plazaratzen dituzte, teorian behintzat helburu berbera izanik.
Gaurkoa, Maneiro jaunak, bere betiko bideari jarraiki, dirua nondik lortu proposatzen digu, baina Maneiro, jauna zure proposamena zuk zeuk ondo dakizu beste helburu nagusi bat ezkutatzen duela, zure alderdiak Estatuko boteren eskumen gero eta gehiago zentralizatzearen alde egindako hautua ere.
Guk defendatuko dugu beti ere administrazioek beren gastua zorroztasun handiagoz kudeatu behar dutela, eta beren lehentasunak argi eta garbi finkatu behar dituztela, baina argi dugu eta bide honetan aurrera egiteko zerga sistema osoa arautzeko ahalmena eta kudeaketa lortze aldera urratsak eman behar ditugula, Euskal Herriko instituzioen esku ez dauden tresna guztiak eskuratzeko eta hori da guk Jaurlaritzari eskatzen dioguna, hau delako bidea eskubide sozialak beti ere bermatuko dituen gizarte baten oinarrian dagoen zerga sistema definitzeko.
Argi dugulako politika ekonomiko eraginkorra dela gastu sozialeko inbertsioa. Horrela, ongizate kolektiboa lagundu, ekonomia aktibatu eta enplegua sortzen delako.
Ez ditugu inolaz ere onartuko aitzakiak eta, tamalez, hauek dira entzun behar izan ditugunak azken aldian eta ematen du alderdi batzuek aitzaki hauen bila daudela, izatez egin nahi dituzten murrizketak egiteko.
Honen aurrean, gu gure jarrera mantentzen dugu. Gure proposamenean adierazten genuena eta adierazten duguna, zerga erreforma integrala, politika publiko guztiei batera erausteko eta zerga sistema osoa arautzeko tresna guztiak eskuratzea Euskal Herrirako.
Mila esker.